ธปท.เล็งเอาผิด วิสาหกิจชุมชน อ้างชื่อปล่อยกู้
ธปท.เล็งฟ้องเอาผิดศูนย์วิสาหกิจชุมชนที่ขอนแก่น อ้าง ธปท.ตุ๋นปล่อยกู้สมาชิกรายละ 1 ล้าน
11 ต.ค. 2559

ธปท.เล็งฟ้องเอาผิดศูนย์วิสาหกิจชุมชนที่ขอนแก่น อ้าง ธปท.ตุ๋นปล่อยกู้สมาชิกรายละ 1 ล้าน
นายไพบูลย์ กิตติศรีกังวาน รองผู้ว่าการ ด้านบริหาร ธนาคารแห่งประเทศ ไทย (ธปท.) แถลงว่า ตามที่มีการโฆษณา ชวนเชื่อต่อประชาชน ซึ่งสื่อมวลชนได้รายงานข่าวโครงการปล่อยเงินกู้อัตราดอกเบี้ยต่ำโดยไม่มีหลักประกันจำนวน 3.6 แสนล้านบาท ผ่านศูนย์วิสาหกิจชุมชนเวียงคำฟ้ากระนวน จ.ขอนแก่น ให้แก่ประชาชนที่สมัครเป็นสมาชิกประมาณ 1 แสนราย รายละ 1 ล้านบาท โดยอ้างว่าได้แหล่งเงินทุนมาจากต่างประเทศประมาณ 1 แสนล้านบาท และยังอ้างว่าได้รับการตรวจสอบและรับรองจากธปท. ว่าถูกต้องตามกฎหมายนั้น  ธปท.ขอยืนยันว่าเรื่องดังกล่าวไม่เป็นความจริง การแอบอ้างดังกล่าวถือว่าไม่ถูกต้อง ธปท.จะดำเนินการตามกฎหมายต่อไป เพราะมีเจตนาทำให้ประชาชนหลงเชื่อข้อความที่เป็นเท็จ
สำหรับการแอบอ้างดังกล่าว ธปท.ได้ประสานงานกับหน่วยงานที่เกี่ยวข้องตรวจให้ตรวจสอบการกระทำที่ผิดกฎหมายอื่น หรือเข้าข่ายหลอกลวงประชาชนหรือไม่แล้ว
ทั้งนี้ ที่ผ่านมา ธปท.พบว่ามีข่าวโครงการระดมเงินจากประชาชนด้วยการโฆษณาชวนเชื่อในรูปแบบต่างๆ เช่น รับสมัครสมาชิกเพื่อกู้เงินดอกเบี้ยต่ำโดยไม่มีหลักประกัน หรือเพื่อนำเงินมาร่วมลงทุนทำธุรกิจในรูปแบบใดรูปแบบหนึ่ง และจูงใจด้วยผลตอบแทนที่สูงเกินจริง และมักสร้างความน่าเชื่อถือด้วยการแอบอ้างหน่วยงานหรือบุคคลที่มีชื่อเสียง ธปท. จึงขอให้ประชาชนระมัดระวัง ศึกษาข้อมูลอย่างรอบคอบก่อนตัดสินใจเข้าร่วมโครงการ